DAVOR ŽERJAV, UČITELJ I AUTOR KNJIGA

MISLIO SAM DA MI PISANJE BAŠ NE IDE OD RUKE

Živimo u vremenu u kojem svakodnevno izlazi mnoštvo knjiga. Neke želimo, a neke moramo pročitati. Zanimanja za određene knjige i užitak u čitanju knjiga gotovo uvijek se bore s manjkom vremena ili jednostavno krivim navikama današnjih generacija. Učitelji hrvatskoga jezika slove kao prvi uzor kad je čitanje u pitanju, a nedavno smo doznali da učitelj naše škole čak i piše knjige, stoga smo odlučili razgovarati s Davorom Žerjavom, učiteljem hrvatskoga jezika i autorom knjiga.

**Koje ste knjige voljeli čitati u djetinjstvu, koja je knjiga obilježila Vaše djetinjstvo?**

Hm, komplicirano je… Teško mi je izdvojiti neku knjigu koja je posebno obilježila moje djetinjstvo jer su mi skoro sve bile drage, ali knjige poput Hitrecovih „Smogovaca“, Kušanove „Ljubavi ili smrti“ ili Krilićevog „Prvog sudara“ su mi nekako odskočile. Dakle, humoristični romani, romani u trapericama ili priče o suvremenome životu su me najviše privukle čitanju u višim razredima. Možda bi se Brlićkine „Priče iz davnine“ mogle nazvati knjigom koja je obilježila moje djetinjstvo, jer Ivana mi je kroz te bajke približila književnost kao umjetnost.

**Jeste li pročitali baš sve lektire, koja Vam je najdraža i zašto?**

Mi smo općenito puno više čitali kad smo bili u osnovnoj i srednjoj školi nego što vi danas čitate jer su bila drukčija vremena. Imali smo manje televizijskih programa, a Internet još uvijek nije postojao. U osnovnoj školi sam pročitao kompletnu lektiru u svim razredima, to je nekako bilo potpuno normalno, u srednjoj školi sam pročitao veliku većinu (priznajem da sam od poneke teške knjige i odustao, ali rijetko). Najdraža knjiga mi je „Sofijin svijet“ norveškog pisca Josteina Gaardera. Najbolja mi je zbog toga što sam, u vrijeme kad sam ju čitao, već „zaglibio“ u filozofiju koju sam od svih znanosti najviše cijenio. Gaarder je „Sofijin svijet“ napisao kao roman o filozofiji koji je poput udžbenika, ali s odličnom uzbudljivom i neobičnom pričom. Pomoglo mu je to što je radio kao profesor filozofije u srednjoj školi.

ČITATELJSKE NAVIKE JEDNOG UČITELJA

**Čitate li i danas knjige, koliko, kako birate naslove?**

Naravno da čitam, pročitam u prosjeku jednu knjigu mjesečno. Naslove često biram prema preporukama prijatelja ili prema vlastitoj znatiželji.

**Koje žanrove čitate u slobodno vrijeme? Koja je knjiga na Vas ostavila najveći utjecaj?**

U književnosti me najviše privlače filozofski i kriminalistički romani, međutim, vrlo često uopće ne čitam književnost, nego znanstvene ili popularnoznanstvene tekstove vezane uz umjetnost, povijest ili neku prirodnu znanost (najčešće fiziku). Knjiga koja je na mene kao na odraslu osobu ostavila najveći utjecaj jest knjiga Milana Fizija „Fotografija“, po mojem mišljenju najbolja knjiga o fotografiji koja je napisana na hrvatskome jeziku.

**Jeste li kao dijete voljeli pisati, kakve ste ocjene dobivali iz pisanih radova?**

Nisam pretjerano volio pisati i mislio sam da mi pisanje baš ne ide od ruke. Pisanje je ozbiljna stvar, rekao bih da je čak ozbiljnija od govorenja. Ono što zapišeš, to ostaje kao trag iza tebe. Zato sam uvijek pisanju pristupao oprezno, možda ponekad i sa strahom. Sjećam se da sam se u osnovnoj školi mučio s pisanjem tekstova. Kako početi? Što napisati da tekst bude zanimljiv i dobar? Koje riječi upotrijebiti? Uvijek sam mislio da imamo premalo vremena za pisanje tekstova, meni je uvijek trebalo više vremena za pripremu i pisanje od drugih. Možda sam komplicirao bez pravoga razloga.

FOTOGRAFIJA SLUŽI ZA KREATIVNO IZRAŽAVANJE

**Kada ste zavoljeli fotografiju i zašto baš fotografija?**

Fotografiju sam zavolio još kao klinac, u osnovnoj školi. Moj tata mi je objasnio osnove fotografije na starom fotoaparatu koji smo imali kod kuće. Upravo zbog tog predivnog mehaničkog aparata koji čarolijom kemije može zabilježiti sliku ispred objektiva, zbog zvukova koji je proizvodio, mirisa razvijenih fotografija i mogućnosti bilježenja sjećanja – mene je fotografija obuzela i nije me pustila do dana današnjega. Danas mi fotografija služi za kreativno izražavanje pa me zbog toga privlači. Obožavam fotografirati.

**Postoji li poveznica između hrvatskoga jezika i fotografije?**

Jezik i slika su zapravo dosta udaljeni jedno od drugoga. Fotografija govori više od tisuću riječi, s druge strane, ono što možeš izraziti riječima ponekad ne možeš izraziti fotografijom. Na jedan se način „čita“ površina slika, a na potpuno drugi način se čita tekst. Meni su se jezik i fotografija povezali zato što sam odlučio pisati tekstove o fotografiji. To nije jednostavno, ali baš zbog toga je zanimljivo.

ZA PISANJE TREBA NAPROSTO PISATI

**Kada ste odlučili napisati knjigu i zašto?**

Prva motivacija za pisanje o fotografiji je došla od mojih učenika. U školi vodim fotogrupu i za nastavu o fotografiji tražio sam neke izvore, neke knjige za svoje učenike, međutim nisam ih pronašao. Zato sam odlučio napisati prvo jedan priručnik za svoju fotogrupu i to sam napravio na nekih pedesetak stranica. Kad sam taj priručnik pokazao u Fotoklubu Čakovec u kojem sam član, svi su me počeli nagovarati da to proširim i uobličim u neko veće izdanje. Tako sam 2011. godine nakon otprilike godine dana pisanja i pripreme napisao svoju prvu knjigu „Promišljati fotografski“ koju je izdao Fotoklub Čakovec i to u 1000 primjeraka. Knjiga o fotografiji je nedostajala u to doba u Hrvatskoj, jer o fotografiji praktički nitko nije pisao. Poslije sam još napisao dvije knjige o fotografiji „Kod fotografske slike“ i „Kreativna makrofotografija“. Prva knjiga se i rasprodala pa sam 2018. proširio i pripremio drugo izdanje knjige „Promišljati fotografski“.

**Smatrate li da je potrebno imati talent za pisanje i što to znači imati talent?**

Ne smatram da imam talent za pisanje. Smatram da sam načitan i da sam dobro obrazovan i da zbog toga mogu pisati. Dakle, kad sam bio u školi, u „vašoj koži“ redovito sam čitao lektire, trudio sam se pisati sastavke, uglavnom sam slušao na nastavi, učio sam gramatiku i pravopis jer su mi učitelji govorili da je to važno naučiti, redovito sam pisao zadaće i tako. U srednjoj sam školi morao i puno više učiti, jer je gimnazija zahtjevna. Za pisanje trebate naprosto pisati. Puno treba pisati, puno vremena treba posvetiti planiranju, skiciranju i samome pisanju tekstova. Prije bih rekao da je potrebna upornost i hrabrost, nego talent. Talent je precijenjen.

**Koje su odlike dobroga autora knjige?**

Prije svega originalnost i iskrenost. Ako ne pišeš ono u što vjeruješ i ako u pisanju nisi otvoren i iskren prema čitatelju, bolje je da ne pišeš knjige. Kad pišeš, moraš svakako imati čitatelja u mislima, moraš ga zamisliti i probati dokučiti što bi tog čitatelja moglo zanimati. Tekst mora biti interesantan. Dobra odlika autora knjige je i organiziranost. Pisanje je vrlo dugotrajan proces. Ljudi pripremaju i pišu knjigu i po nekoliko godina, a knjiga se možda pročita u nekoliko dana. Zato si treba organizirati vrijeme za istraživanje i pisanje.

**Kako izgleda proces pisanja knjige? Čekate li inspiraciju ili je to posao koji se odrađuje u bilo koje doba dana?**

Ja sam to sve radio planski. Odredio sam si dane i vrijeme u tim danima kad ću raditi na knjigama. Kad se radi o velikim tekstovima od nekoliko stotina stranica – to je vrlo velik posao koji traje ili mjesecima ili godinama. Prvo sam si razradio teme i sadržaje o kojima ću pisati, zatim sam pročitao sve što mi je god palo pod ruku o tim temama, razgovarao s ljudima koji znaju više od mene i tek onda sam se bacio na pisanje. Nema tu inspiracije koja pada s neba. Inspiracija (nadahnuće, udisanje „duha“, sadržaja, teme, materije) je ono što u tebe kao osobu uđe kroz pročitane knjige, pogledane filmove, odslušanu glazbu, razgovor s kulturnim i plemenitim osobama.

ČITANJE JEST TEŠKO, ALI BAŠ ZATO JE I KORISNO.

**Biste li radije bili autor knjiga ili učitelj hrvatskoga jezika, zašto?**

Ja sam i jedno i drugo. Ne bih htio biti nešto treće. Pronašao sam se i u jednome i u drugome. To je svrha mojega života – da budem pisac i da budem učitelj.

**Na koje poteškoće nailazite kao učitelj hrvatskoga jezika vezano uz čitanje učenika.**

Na sve klasične probleme kao i svi drugi učitelji hrvatskoga jezika u današnjim

školama. Manje se čita, čitanje se shvaća samo kao obaveza, a vrlo malo kao užitak i potreba.

**Zašto je bitno da čitamo redovito?**

Da se izgradite kao osobe. Da steknete vrhunsko obrazovanje. Da postanete kulturni. Da se produhovite. Da naučite osjećati. Da razvijete kritičko mišljenje. Da zavolite čitanje. Da vam knjiga postane prijatelj ili uzor. Da jednog dana svojoj djeci možete ispričati milijun zanimljivih stvari.

Na kraju intervjua učitelj hrvatskoga jezika i autor nekoliko knjiga Davor Žerjav ističe da nijedna stvar kao čitanje ne utječe na naše obrazovanje i pamet. Pametni ljudi čitaju više od prosjeka. Čitanje jest teško, zahtjevno i ponekad zamorno, ali baš zato je i korisno.

Lea Tomašić

8. razred

Osnovna škola Strahoninec

Mentor: Dijana Pasarić